Porter: Bez jasne strategije
"Nisam siguran da SAD imaju jasnu strategiju prema Avganistanu i Pakistanu posle ubistva Osame bin Ladena," kaže analitičar Garet Porter
“Nisam siguran da Vašington ima jasnu strategiju u pogledu te dve zemlje. Naime, Pentagon se zalaže za daleko duži pritisak na Taliban, dakle duže i intenzivnije vojno prisustvo u Avganistanu, dok Bela kuća želi brže povlačenje vojnih snaga i razmišlja o mogućim pregovorima, ukljućujući i Taliban, ali nije odredjen datum niti tema razgovora, ili ono što bi SAD bile spremne da ponude. Neki, medjutim, nastoje da iskoriste smrt bin Ladena i krenu putem nove strategije.“ „Neminovno je da će u formiranju nove uprave učestvovati i Taliban, jer ne znam kako bi ta grupa mogla da bude isključena. Da li će to biti uključivanje Talibana sa mestima u ministarstvima, ili nešto drugo, nije poznato. Kada sam bio u Kabulu pre godinu dana, predstavnici Talibana su mi rekli da nisu zainteresovani toliko za državne pozicije, koliko za revidiranje avganistanskog ustava, odnosno da Avganistan kao zemlja dobije islamski karakter. Njihov drugi prioritetni cilj je da Zapad prekine vojne napade na Taliban.“ „Mislim da jaz postoji već duže vreme i da se produbljuje. U Vašingtonu, posebno u Kongresu, navodi se da su Pakistanci imali informacije o lokaciji Bin Ladena, ali ih nisu obelodanili, a sve to će intenzivirati razlike i nepoverenje. Pored toga, razlike izmedju Pakistana i SAD su daleko dublje. Interes Pakistana je da u Avganistanu bude vlada u kojoj je jaka uloga Talibana. Naime, Islambad smatra da će Taliban obezbediti da se ograniči uticaj Indije u toj zemlji, što je ključni interes i problem Islamabada. Pakistan stoga od samog početka nije mogao da promeni svoju politiku i pruži podršku SAD na račun svoje štete. Iz tog razloga Pakistan je osnovao daleko jače savezništvo sa Kinom i vidi u njoj daleko jačeg saveznika u budućnosti, za razliku od SAD, koje imaju prisnije odnose sa Indijom, pakistanskim rivalom.“ „Smrt bin Ladena će se samo neznatno odraziti na dalje aktivnosti Al Kaide, i još manje na globalni džihadizam. Naime, proteklih deset godina bin Laden nije imao jaku operativnu ulogu, već je bio uglavnom simboličan lider i ideološki i duhovni poglavar.“